Vrou ‘was dood’ tydens plaasaanvalBeminde Jacobs (Foto: Verskaf) Sy noem dit haar Swart Maandag. Dit is die dag toe Beminde Jacobs (62) op ŉ plaas naby Trompsburg, Vrystaat, deur ŉ plaaswerker – wat sy geken het – aangerand en dalk selfs verkrag is. Twee weke ná die aanval is die fisieke letsels op dié ystervrou se gesig en lyf stadig maar seker besig om te genees, maar die emosionele wonde in haar siel is nog rou. Jacobs het die Sondag (3 Julie) by haar dogter (34) in Bloemfontein gaan kuier en die volgende oggend vroeg na Trompsburg teruggekeer. Jacobs is ŉ bekende gesig op Trompsburg en die eienaar van die restaurant Tromp-Op Boerekos Kombuis. Haar man, Gerrit, is in Maart 2020 oorlede. Jacobs het haar vriend, Flip Henning (78), se kleindogter (14), wat verkies om anoniem te bly, die betrokke dag opgelaai en na sy plaas Straussfontein buite Trompsburg gegaan. Henning was vir die dag in Bloemfontein. Hulle het omstreeks 16:40 op die plaas aangekom, waar Henning se kleinkind te perd die veld in is en Jacobs gou gaan stort het. “Ek wou my gou netjies maak voordat ek my restaurant 17:00 moet oopsluit,” vertel Jacobs. Toe sy klaar gestort het, het sy een van Henning se plaaswerkers, Patrick, in die slaapkamer betrap, besig om in laaie te grou. Hy het in Jacobs se rigting beweeg en sy het skreeuend die gang af gehardloop. In die voorportaal het sy gegly en geval en die aanvaller was in ŉ oogwink bo-op haar, met sy knieë op haar maag. “Hy het gesê hy moet my doodmaak, want ek gaan praat. Ek het gesmeek vir my lewe en vir hom gesê hy kan die geld vat en vlug. Hy het my begin wurg en toe na die sitkamer gesleep. “Ek het gevoel hoe die asem uit my gewurg word. Ek het verbete terugbaklei, en probeer om sy hande van my af te hou. Die kere dat ek sy hande van my keel kon aftrek, het ek geskreeu: Jesus!” Sy het gehoop die kleinkind sal haar geskreeuery hoor. “Ek het baklei totdat ek nie meer die krag gehad het om te baklei nie. Ek het oorgegee en gedink ek blaas nou my laaste asem uit. Die volgende oomblik was als donker.” Jacobs het haar bewussyn verloor en glo met haar hele hart sy was vir ŉ rukkie dood. Sy sê dit is ŉ genade dat sy haar bewussyn verloor het, sodat sy nie verder die grusame aanranding kon ervaar nie. Toe Jacobs weer haar bewussyn herwin, het sy ŉ lig gesien en nie geweet waar sy is nie. Die aanvaller het Jacobs van die sitkamer tot in die wynkelder, onder die huis, gesleep en daar gelos. “Als was vol bloed. Ek het probeer regop kom, maar die duiseligheid het my oorweldig.” Jacobs het toe besef sy is nie ten volle geklee nie. “My broek was aan die een kant afgetrek en ek het net een skoen aangehad. My sweetpaktop was ook nie meer aan my lyf nie.” Jacobs het op ŉ manier haar weg uit die kelder gevind en is by die huis se voordeur uit, waar sy die kleinkind en die huishulp aangetref het. Hulle het geskreeu toe hulle Jacobs “geslaan, bebloed en halfgeklee” sien. Gered Beminde Jacobs in haar restaurant in Trompsburg, Tromp-Op Boerekos Kombuis Restaurant (Foto: Anja van der Merwe) Terwyl Jacobs en die aanvaller in die kelder was, het die kleinkind van die veld af teruggekeer huis toe. Sy het Jacobs se motorsleutels in die huis gesien, na haar geroep, maar geen antwoord gekry nie. Die kleindogter het besef daar is fout en het na die werkers se huise gehardloop om hulp te kry. Toe sy ná ŉ ruk terugkeer, het sy gesien die motorsleutels is weg. Sy het uitgehardloop en die aanvaller met die sleutels by Jacobs se Mercedes betrap. “Die brawe meisie het op hom afgestorm en die sleutels geëis. Hy het die sleutels vir haar gegee, en toe gevlug.” Jacobs sê die kleindogter het eintlik haar lewe gered. “As sy nie na my geroep het nie, sou die aanvaller dalk nie gevlug het nie. En dan was ek tien teen een dood.” Jacobs vermoed die plaaswerker het geld gesoek nadat al die werkers Saterdag salarisse in kontant gekry het. “Hy het nie verwag iemand gaan by die huis wees nie, want Flip het die oggend vir die plaaswerkers gesê hy gaan heeldag in die stad wees.” Jacobs sê sy sal nooit die haat in haar aanvaller se oë vergeet nie. Sy glo vas hy wou haar doodmaak. “Sy wurggreep bly my veral by. Daai man het demoniese krag binne hom gehad. Ek het die duiwel in die oë gekyk terwyl ek die Here se naam geroep het.” Pad na herstel Jacobs is ná die aanval sowat ŉ week lank by die Life Rosepark-hospitaal in Bloemfontein behandel. “Die eerste ding wat ek vir die dokters genoem het, is dat ek onseker is of die man my verkrag het. Ek is op antiretrovirale behandeling geplaas. Die dokter het gesê hy glo nie ek is verkrag nie, maar die forensiese ondersoek sal bepaal of dit wel so is. Ek wag nog vir die uitslag daarvan. As die man my verkrag het, wil ek dit weet.” Jacobs het onder meer harsingskudding, gebreekte ribbes en ŉ haarfraktuur op haar linkerwang opgedoen en haar regteroog is ernstig beskadig. Sy moes ŉ operasie ondergaan om die oog weer in posisie te plaas. Sy het nou slegs 10% visie in die regteroog en dit belemmer haar daaglikse take, soos om motor te bestuur. Sy raak nog soms duiselig en kry erge hoofpyne weens die harsingskudding. Jacobs ervaar daagliks ŉ warboel van emosies, waaronder woede, vrees en hartseer, maar sy is dankbaar dat sy en die kleinkind gespaar is. “Ek gaan nie toelaat dat hierdie ding my lewe breek of verdonker nie. Dis ŉ lang pad na herstel wat voorlê, maar ek gaan nie lê nie.” Jacobs glo die Here het ŉ doel met haar lewe omdat Hy haar “uit die dal van doodskaduwee gered het”. Die aanvaller is Donderdagaand in Colesberg – sowat 120 km van Trompsburg – vasgetrek. Jacobs wil hom graag in die hof in die oë kyk. “Ek wil hê hy moet die haat, maar ook die dankbaarheid, in my oë sien. Hy moet sien ek lewe en dat hy nie sterk genoeg was om my dood te maak nie.”